આ નાનકડા નગરમાં અમસ્તા અમસ્તાય જવું ગમે એવું છે. એક નગરહૉલ છે, જેમાં નાટકો પણ ભજવાય. ક્યારેક આસપાસના વિસ્તારનાં ફૂલોનું પ્રદર્શન પણ યોજાય, એક છેડે ગ્રંથાલય છે, જેમાં ભીડ નથી હોતી, ત્યાં બેસીને વાંચવાનું ગમે. એ ગ્રંથાલયમાંથી અન્ય પુસ્તકો સાથે મિલોસની કવિતાનો આ ગ્રંથ લઈ આવ્યો છું. આ મોટાં પાંદડાંવાળા મેપલની છાયામાં વચ્ચે વચ્ચે મિલોસની કવિતા વાંચું છું ને વળી ઝાડીમાંથી આવતા પંખીઓના અવાજો સાંભળું છું. ક્યારેક થોડી પળો નિસ્તબ્ધ શાંતિ છવાઈ જાય છે.